O‘ZBEKISTON RESPUBLIKASINING QISQA MUDDATLI DAVLAT OBLIGATSIYALARINI ChIQARISh TO‘G‘RISIDA

Qimmatli qog‘ozlar bozorini faollashtirish, pul muomalasini mustahkamlash, xo‘jalik yurituvchi subyektlar va aholining band bo‘lmagan pul mablag‘laridan samarali foydalanish maqsadida Vazirlar Mahkamasi qaror qiladi:
 1. O‘zbekiston Respublikasi Moliya vazirligiga 1996-yilda joriy yilning aprel oyidan boshlab 4 mlrd. so‘m miqdorida O‘zbekiston Respublikasining qisqa muddatli davlat obligatsiyalarini chiqarishga ruxsat etilsin.
 2. Belgilab qo‘yilsinki:
 qisqa muddatli davlat obligatsiyalarining likvidligi O‘zbekiston Respublikasi Hukumati ixtiyorida bo‘lgan barcha aktivlar bilan ta’minlanadi;
 O‘zbekiston Respublikasi Moliya vazirligi obligatsiyalarning emitenti hisoblanadi. Obligatsiyalarni navbatdagi chiqarish to‘g‘risidagi qaror O‘zbekiston Respublikasining Markaziy banki bilan birgalikda Moliya vazirligi tomonidan qabul qilinadi, ular obligatsiya chiqarishning cheklangan hajmini, tarqatish sanasini va potensial egalik qiluvchilar uchun cheklashlarni belgilaydilar;
 1996-yilda qisqa muddatli davlat obligatsiyalari emissiyasi uch oy muddatga har oyda chiqarish shaklida amalga oshiriladi;
 chiqarilgan obligatsiyalarni tarqatish va ularning pulini qaytarish O‘zbekiston Respublika valyuta bozori orqali O‘zbekiston Respublikasi Moliya vazirligi nomidan va uning mablag‘lari hisobiga O‘zbekiston Respublikasi Markaziy banki tomonidan amalga oshiriladi;
 O‘zbekiston Respublikasi Moliya vazirligi va Markaziy banki tomonidan belgilanadigan tartibda yuridik shaxslar obligatsiya egalari bo‘lishlari mumkin;
 obligatsiya egalari uchun qisqa muddatli davlat obligatsiyalarining daromadliligi ular tomonidan obligatsiyalarni sotib olish narxi bilan obligatsiyalar puli qaytariladigan nominal narx o‘rtasidagi farq hisobiga ta’minlanadi;
 O‘zbekiston Respublikasi Markaziy banki obligatsiyalarni faqat ikkilamchi bozordan sotib olishi mumkin.
 3. O‘zbekiston Respublikasi Moliya vazirligi Markaziy bank bilan birgalikda qisqa muddatli davlat obligatsiyalarini chiqarishning asosiy shartlarini va tegishli normativ-metodik hujjatlarni bir hafta muddatda tasdiqlasin.
 4. Adliya vazirligi bir hafta muddatda Vazirlar Mahkamasiga mazkur qarordan kelib chiqadigan o‘zgarishlarni amaldagi qonunchilikka kiritish yuzasidan takliflar kiritsin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari B.S. Hamidov va O‘zbekiston Respublikasi Markaziy banki raisi F.M. Mullajonov zimmasiga yuklansin.